Natasha Mans-moord: ‘Net span al nouer’ | Maroela Media
Die private speurder wat met die ondersoek na die moord op Natasha Mans (41) help, het ŉ beloning van R20 000 uitgeloof vir inligting wat kan help in die ondersoek.
Leon Rossouw loof die beloning uit vir enige betroubare inligting wat hom kan help om die persoon of persone op te spoor wat betrokke is by die verdwyning van en moord op Mans.
Mans se lyk is op 13 Junie in Dennis Casten, haar vriend met wie sy ’n huis gedeel het, se erf in Groenvlei buite Bloemfontein gevind. Casten het haar liggaam onder ’n boom gevind nadat hy haar op 31 Mei as vermis aangemeld het.
Volgens Rossouw het hy al baie inligting ontvang en leidrade opgevolg maar is die groot vraag hoe Mans van die huis af verdwyn het. Rossouw het ŉ volledige tydlyn saamgestel rakende die laaste drie uur wat Mans lewend gesien is. Dit is gedoen uit beeldmateriaal van verskeie kringtelevisiekameras in die omgewing.
Mans het op 31 Mei, die dag van haar verdwyning, met haar silwer Audi verskeie kere van die huis af gery en terugkeer. Volgens Rossouw het sy die eerste keer om 06:45 die huis verlaat waarna sy verskeie kere teruggekeer en weer gery het.
Sy het die laaste keer op pad huis toe by ŉ vulstasie lugtyd gekoop. Rossouw het gesê Mans is om 09:08 die laaste keer lewend gesien op kringtelevisiebeeldmateriaal waar sy in haar motor gery het en sowat 200 m weg van die huis af was. Die huis is in ŉ doodloopstraat, so Mans moes huis toe gery het.
Volgens Rossouw is al die voertuie en persone wat op die dag van Mans se verdwyning in die omgewing was, ook geïdentifiseer.
Rossouw het gesê daar is nog twee dinge wat hy besig is om op te volg en wat moontlik met die ondersoek kan help. Mans, wat ŉ skoonmaakdiens bedryf het, het glo op die betrokke dag skoonmakers na ŉ kliënt se huis op ŉ plaas buite die stad geneem. Rossouw kon egter nog nie uitvind wie die kliënt was nie.
“Die ander ding is ooggetuies wat beweer daar het op die dag van Mans se verdwyning ’n wit Ford Ranger-bakkie met ’n aluminiumkappie en twee insittendes in ’n veld in die Groenvlei-omgewing gestaan. Daar is glo gesien hoe die twee persone in die veld stap waarna die een persoon gery en kort daarna weer teruggekeer het. So ons is ook nog op soek na inligting hieroor.”
“Die vraag is dus nou wie het haar by die huis weggevat? Ons is besig om ŉ prentjie te begin vorm van wat gebeur het en mens kan sê die net begin elke dag al nouer span om die persoon of persone wat betrokke is.”
Enigeen met inligting word gevra om Rossouw te bel by 079 240 3491.
Bloemfontein In die nuus Natasha Mans
hoop haar “MOORDENAARS” word spoedig gevang
So ‘n mooi vrou wat op ‘n jeugdige ouderdom haar lewe verloor het.Hierdie land is siek en in ‘n misdaad vodde toestand.
So hartseer wat met haar en haar dogter gebeur het. Bitter hartseer.
Dis opmerklik hoeveel keer families nou privaat ondersoekers se hulp inroep by moordsake. Die SAPD se mannekrag is waarskynlik te oorlaai met sake om vinnige resultate te kry. Voorspoed met jou ondersoek mnr. Rossouw, mag jy daarin slaag om geregtigheid te kry vir die slagoffer.
Is sy nie dalk in die huis vermoor en haar lyk toe verwyder? Dalk deur die mense van die bakkie???